作者:劉禹錫
標題:《踏歌詞四首
內容:春江月出大堤平，堤上女郎連袂行。唱盡新詞歡不見，紅霞映樹鷓鴣鳴。桃蹊柳陌好經過，燈下妝成月下歌。為是襄王故宮地，至今猶自細腰多。新詞宛轉遞相傳，振袖傾鬟風露前。月落烏啼雲雨散，遊童陌上拾花鈿。日暮江頭聞竹枝，南人行樂北人悲。自從雪裡唱新曲，直到三春花盡時。